กสิกรขายกองทุนโกลด์อีทีเอฟ13ต.ค.
บลจ.กสิกรไทย  ได้ฤกษ์ขายกองทุนเปิดเค โกลด์ อีทีเอฟ 13-19 ต.ค.นี้ ชูจุดเด่น “ซื้อง่าย ขายคล่อง มั่นใจได้ทองคำจริง”
12 ต.ค. 2554

บลจ.กสิกรไทย  ได้ฤกษ์ขายกองทุนเปิดเค โกลด์ อีทีเอฟ 13-19 ต.ค.นี้ ชูจุดเด่น “ซื้อง่าย ขายคล่อง มั่นใจได้ทองคำจริง”
น.ส.ยุพาวดี ตู้จินดา  ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ. กสิกรไทย  และพันธมิตรทั้ง 3 แห่ง ได้แก่ บริษัทฮั่วเซ่งเฮง โกลด์ ฟิวเจอร์ส และบริษัท ออสสิริส ฟิวเจอร์ส  พร้อมเสนอขายกองทุนเปิดเค โกลด์ อีทีเอฟ (KG965) ในวันที่ 13-19 ต.ค.2554  เพื่อเพิ่มทางเลือกให้ผู้ลงทุนที่ต้องการโอกาสรับผลตอบแทนจากทองคำแท่งในประเทศ  ผู้สนใจสามารถลงทุนในกองทุนเปิดเค โกลด์ อีทีเอฟ  (KG965) ในช่วงการเสนอขายครั้งแรก (IPO) ด้วยเงินลงทุนเริ่มต้น 30,000 บาท และทวีคูณของ 3,000 บาท
สำหรับจุดเด่นของกองทุนสามารถช่วยให้ผู้ลงทุนสามารถซื้อทองคำแท่งได้ด้วยต้นทุนต่ำ เริ่มต้นเพียง 30,000 บาท โดยกองทุนจะนำเงินจากลูกค้าไปซื้อทองคำแท่ง 96.5% มาเก็บไว้ให้โดยลูกค้าไม่ต้องเดินทางไปซื้อขายที่ร้านทองด้วยตนเอง ซึ่งลูกค้ามั่นใจในคุณภาพของทองคำได้  เนื่องจากเป็นทองคำแท่งที่หลอมจากทองคำบริสุทธิ์ LBMA 99.99%  เก็บรักษาในตู้นิรภัยของ Brink’s (Thailand)  บริษัทที่มีชื่อเสียงด้านการเก็บรักษาวัตถุมีค่าระดับโลก  พร้อมทั้งเปิดโอกาสให้ผู้ลงทุนรับทองคำแท่งเมื่อขายคืนหน่วยลงทุนภายใต้เงื่อนไขที่กำหนด  
หลังจากการเสนอขายครั้งแรกแล้ว กองทุน KG965 จะจดทะเบียนซื้อขายในตลาดหลักทรัพย์ประมาณวันที่ 28 ต.ค.2554 ซึ่งลูกค้าสามารถซื้อ-ขายแบบเรียลไทม์ผ่านตลาดหลักทรัพย์แห่งประเทศไทยในราคาที่ใกล้เคียงกับราคาทองคำแท่งในประเทศ  เสมือนการซื้อขายทองคำแท่งจริง แต่อุ่นใจได้มากกว่าเพราะไม่ต้องกังวลเรื่องความปลอดภัยในการเก็บรักษาทองคำ 
นอกจากนี้บลจ.กสิกรไทย พร้อมทั้งพันธมิตรค้าทองทั้ง 3 แห่ง พร้อมแจกโปรโมชั่นให้แก่นักลงทุนที่จองซื้อในครั้งแรก